FC Levadia ja Igor Dudarev allkirjastasid täna kolmeaastase lepingu, mis seob endist JK Sillamäe Kalevi keskkaitsjat üheksakordse Eesti meisterklubiga kuni 2019. aasta lõpuni.
Dudarev osales FC Levadia koosseisus EJL Taliturniiri mängudes ja hooajaeelsetes kontrollkohtumistes. 23-aastane keskkaitsja, kes on Venemaa kodanik, ent Eestis sündinud ja treenitud mängija, tunneb end uues klubis koduselt. “Harjun uue keskkonnaga ja k…ohanen kollektiiviga, meeskonnas valitseb väga meeldiv ja sõbralik õhkkond. Tunnen end FC Levadias väga hästi,” ütles Dudarev lepingu allkirjastamise järel.
Algavaks hooajaks seab Dudarev selgeid sihte. “Esmalt üritan kinnitada koha põhikoosseisus, tõsta oma taset ja kaitsjana areneda. Meeskond läheb mäng-mängult edasi ja muutub üha paremaks, meie eesmärk on võita kuldmedal! Meil on väga hea väravavaht Sergei Lepmets, tugev kaitseliin, rünnakul Rimo Hunt ja Joao Morelli, keskväljal palju andekaid ja kiiresti arenevaid noori nagu Mark Oliver Roosnupp. Meeskonna mikrokliima on hea, treenerid teevad oma tööd väga hästi. Ootan põnevusega Premium Liiga hooaja algust,” lisas keskkaitsja.
Igor Dudarevi mängijanumbriks FC Levadias saab 23.